OpenLLM-France/wikimedia huggingface dataset:
# Joan Oliva (cartògraf)

Joan Oliva (1589-1650) fou un cartògraf mallorquí, el més destacat de la cèlebre família de cartògrafs Oliva (o Olives)
Treballà principalment a Messina, segurament juntament amb el seu germà Jaume Oliva, mariner. Altres cartògrafs de la família foren Bartomeu Oliva, Domènec Oliva, Jaume Oliva, Salvador Oliva i Plácido Caloiro Oliva, tots amb producció entre els segles XVI i XVII.
Es conserven treballs de Joan Oliva en diversos museus i col·leccions particulars. Entre d'altres:
* Museu Marítim de Barcelona: atles nàutic de 1592 fet a Messina
* Biblioteca del Congrés d'Estats Units: atles portolà del Mediterrani, Europa Occidental i la costa nord-oest d'Àfrica, amb una projecció oval de tot el món, de 1590.
També va elaborar mapamundis i mapes de l'Atlàntic i de les costes d'Àsia

## Referències

* ↑ Rey Pastor, Julio; García Camarero, Ernesto. La cartografía mallorquina (en castellà). Madrid: Consejo Superior de Investigaciones Científicas, 1960. ISBN Dipòsit legal: M. 13.564-1959.
* ↑ «Olives, Familia. » MCNBiografias.com». [Consulta: 14 abril 2022].
* ↑ Galera i Monegal, Monserrat «El Patrimoni Cartogràfic. Passat i present dins l'àmbit mallorquí». Bolletí de la Societat Arqueològica Lul·liana [Palma de Mallorca], 48, 1992, pàg. 199-208.
* ↑ «Atles nàutic de 1592 de Joan Oliva». [Consulta: 14 abril 2022].
* ↑ «[Portolan atlas of the Mediterranean Sea, western Europe, and the northwest coast of Africa.]». [Consulta: 14 abril 2022].
* ↑ https://bibliotecavirtual.defensa.gob.es/BVMDefensa/es/consulta/resultados_navegacion.do?posicion=1&id=10098%5BEnllaç+no+actiu%5D
# Chamoy Thipyaso

Chamoy Thipyaso (en tailandès: ชม้อย ทิพย์โส; RTGS: Chamoy Thipyaso) (nascuda el 27 de novembre de 1940) és una ex-funcionària tailandesa, treballadora de l'Autoritat del Petroli de Tailàndia. És coneguda per haver rebut la sentència de presó més llarga del món (141.078 anys) per la seva participació en un esquema piramidal que va defraudar a més de 16.000 tailandesos i s'estima que el seu patrimoni net oscil·la entre 200 i 301 milions de dòlars.

## Fons Mae Chamoy

A finals dels anys 1960, va fundar un fons de xecs anomenat Fons Mae Chamoy, que semblava una acció petroliera amb alts rendiments. A causa de les seves connexions amb la Reial Força Aèria Tailandesa i l'Autoritat del Petroli de Tailàndia, el fons va poder sostenir-se durant un temps notablement llarg. Les seves connexions amb l'exèrcit van ser un factor enorme en el poder polític i empresarial, per la qual cosa el seu aparent suport militar va fer que el pla semblés legítim.
El pla va atreure a 16.231 clients i no es va tancar fins a mitjan anys 1980.

## Arrest i pena de presó

El fons comptava amb un gran nombre d'inversors íticamente poderosos procedents de l'exèrcit, i fins i tot de la Casa Reial, per la qual cosa va haver-hi peticions al govern que rescatés als bancs i als fons d'estalvis. Després de converses amb el rei Bhumibol Adulyadej, la naturalesa del qual no es va fer pública, el Fons Mae Chamoy va ser clausurat i Chamoy detinguda. La força aèria la va mantenir retinguda en secret durant diversos dies i el seu judici no es va celebrar fins que es van recuperar les pèrdues del personal militar i reial implicat.
El 27 de juliol de 1989, Chamoy i set còmplices van ser condemnats per frau empresarial. Va ser sentenciada a un total de 141.078 anys, però la llei tailandesa de l'època establia que la sentència màxima que podia complir-se per frau era de 20 anys. La seva sentència va ser reduïda encara més, dues vegades, i va ser posada en llibertat en 1993.

## Referències

* 1 2 3 Chungsiriwat, Grissarin. Thailand At Random (en anglès). Didier Millet, 2013, p. 83. ISBN 9814385263.
* ↑ «chit funds, crowdfunding and p2p banking (II)» (en anglès). Practical Stock Investing. [Consulta: 8 març 2016].
* ↑ Handley, Paul. The King Never Smiles: A Biography of Thailand's Bhumibol Adulyadej (en anglès). Yale University Press, 2006, p. 309. ISBN 9780300106824.
* ↑ «Sharechmoy Thipso case» (en anglès). Arxivat de l'original el 2005-12-18. [Consulta: 16 febrer 2024].
# Felip Ferrer i Vert

Felip Ferrer i Vert (1880 - Barcelona, 20 de desembre de 1956) fou un taxidermista i naturalista català.
Propietari d'un establiment de taxidèrmia a la Plaça Reial de Barcelona, va estar molt vinculat a la Institució Catalana d'Història Natural de la qual fou president el 1909. Va col·laborar en l'elaboració de la Geografia General de Catalunya, concretament en l'apartat del rèptils.
Mor a Barcelona al carrer Rosal, 37, 2-2, a l'edat de 76 anys.

## Referències

* 1 2 «registre de defuncions. Any 1956. Registre núm.1059 . Jutjat 1. (pdf pàg.37)». Arxiu Municipal Contemporani de Barcelona, 20-12-1956.
* ↑ Directori de les societats filials: (1907-2007). Barcelona: Institut d'Estudis Catalans, 2009. ISBN 978-84-92583-11-9 [Consulta: 4 maig 2018].
* ↑ Geografia General de Catalunya. Barcelona: Albert Martín, p. 1297 [Consulta: 4 maig 2018].
# Hospital Militar Internacional d'Ontinyent

L'Hospital Militar Internacional d'Ontinyent va ser una instal·lació mèdica que va estar en funcionament entre 1937 i 1939.

## Història

Durant la guerra civil espanyola, Ontinyent formava part de les ciutats intermèdies de la rereguarda de Llevant. La seua ubicació allunyada del front i el fet que no va ser bombardejada ni objectiu militar va propiciar que es convertira en una ciutat segura i acollidora. És per això que en 1937 els socialistes belgues per donar suport a la República crearen l'Hospital Militar Internacional. Es va situar en l'edifici que ocupava l'antic convent franciscà i el col·legi La Concepció, que havia sigut requisat pel Front Popular (Espanya).
El socialisme internacional va estar força implicat en la seua creació de la mà de la Internacional Obrera i Socialista (IOS) i la Federació Sindical Internacional (FSI), integrades les dues organitzacions, la política i la sindical en el Fons Internacional de Solidaritat (FIS). Tanmateix, la UGT també es va involucrar en la seua creació. Participaren metges i infermeres de diferents països.
En aquesta instal·lació sanitària treballaren les conegudes en l'imaginari ontinyentí com les mamàs belgues, un grup de dones jueves, majoritàriament, i d'origen polonès. També varen treballar altres dones, algunes d'elles d'Ontinyent. Tot i que tenia el qualificatiu d'internacional no pertanyia a les Brigades Internacionals, era gestionat per l'Exèrcit Popular de la República però finançat per fons econòmics internacionals provinents el moviment obrer europeu.
Es tracta d'un hospital que es va crear pensat per a la República en pau una vegada finalitzés la guerra. Hi havia cabuda per a uns 800 llits encara que estava pensat per a poder acollir a 1200 llits. Es tractava d'una iniciativa solidària que fugint de la no-intervenció va permetre materialitzar un suport humanitari i sanitari a la II República espanyola.
Poc després d'acabada la guerra, l'edifici va acollir l'hospital de prisioners, fins que va ser retornat als franciscans a finals de 1939. Actualment continua acollint el col·legi i convent de La Concepció.

## Referències

* 1 2 Torró Martínez, Joan Josep. Solidaritat en temps de guerra. Hospital Militar Internacional. Ontinyent 1937-1939. València: Institució Alfons el magnànim centre valencià d'estudis i d'investigació, 2023. ISBN 978-84-1156-018-4.
* 1 2 3 «Punto 8. El Hospital Militar Internacional» (en castellà). Itinerario de los espacios de Memoria Democrática. Ajuntament d'Ontinyent. [Consulta: 2 maig 2024].
* 1 2 Lépine, Nicolas «L'Hospital Militar Internacional d'Ontinyent: símbol d'aspiracions, de frustracions i de límits de l'acció socialista internacional a Espanya (1937-1938)». Alba: revista d'estudis comarcals de la Vall d'Albaida, 31-32, 2020, pàg. 128–153. ISSN: 0213-4896.
# Eleccions parlamentàries poloneses de 1965

Les Eleccions parlamentàries poloneses de 1965 es van celebrar a la República Popular de Polònia per a renovar el Sejm el 30 de juny de 1965, amb el Partit Comunista i els partits satèl·lits en un sistema de candidatures úniques per circumscripció, cosa que facilitava que sempre sortissin elegits el mateix nombre d'escons per als diferents partits. La participació fou del 96,60%.
El secretari del partit Władysław Gomułka va mantenir com a primer ministre de Polònia el continuista Józef Cyrankiewicz.

## Resultats

| | FJN | | Partit Obrer Unificat Polonès | 18,742,152 | 98.81 | 255 / 460 | 1 |
| | FJN | | Partit Popular Unit | 18,742,152 | 98.81 | 117 / 460 | = |
| | FJN | | Partit Demòcrata | 18,742,152 | 98.81 | 39 / 460 | 1 |
| | FJN | | Independents | 18,742,152 | 98.81 | 49 / 460 | = |
| Vots vàlids | Vots vàlids | Vots vàlids | Vots vàlids | 18,968,476 | 99.93 | – |
| Vots invàlids | Vots invàlids | Vots invàlids | Vots invàlids | 13,840 | 0.07 | – |
| Total | Total | Total | Total | 18,982,316 | 100.00 | 460 |
| Votants registrats/participació | Votants registrats/participació | Votants registrats/participació | Votants registrats/participació | 19,645,803 | 96.62 | – |
| Font: Nohlen & Stöver ||||||||

## Referències

* ↑ Elections in Europe: A Data Handbook. 1. Auflage. Baden-Baden: Nomos Verlagsgesellschaft mbH & Co. KG, 2010. ISBN 978-3-8329-5609-7.
# Lemniscata de Bernoulli

En matemàtiques, una lemniscata és un tipus de corba descrita per la següent equació en coordenades cartesianes:
    $(x^{2}+y^{2})^{2}=a^{2}(x^{2}-y^{2})\,$
La representació gràfica d'aquesta equació genera una corba similar a $\infty$. La corba s'ha convertit en el símbol de l'infinit i és molt utilitzat a matemàtiques. El símbol en si moltes vegades és anomenat lemniscata. La seva representació en Unicode és ∞ i el seu codi és (&#8734;).
El paràmetre $a^{2}$ coincideix amb l'àrea inclosa en dins la corba.
La lemniscata va ser descrita per primer cop el 1694 per Jakob Bernoulli com la modificació d'una el·lipse, corba que es defineix com el lloc geomètric dels punts tals que la suma de les distàncies des de dos punts focals és una constant. En contraposició, una lemniscata és el lloc geomètric dels punts tals que el producte d'aquestes distàncies és constant. Bernoulli la va anomenar lemniscus, que en Llatí significa "cinta penjant". Els punts focals tenen coordenades $(-a,0)$ i $(a,0)$.
La lemniscata es pot obtenir com la transformada inversa d'una hipèrbola, amb el cercle inversor centrat en el centre de la hipèrbola.

## Altres equacions

La lemniscata pot ser descrita mitjançant coordenades polars segons la següent equació:
    $r^{2}=a^{2}\cos 2\phi \,$
Anàlogament, amb coordenades bipolars la seva equació és:
    $rr'={\frac {a^{2}}{2}}$
Una parametrització possible de la Lemniscata és la següent:
${\begin{aligned}\gamma :[0,2\pi ]&\longrightarrow \mathbf {R} ^{2}\\t&\longmapsto \gamma (t)=\left({\frac {\sin t}{1+\cos ^{2}t}},{\frac {\sin t\cdot \cos t}{1+\cos ^{2}t}}\right)\end{aligned}}$
Aquesta és la parametrització per $a=1$ i no és per longitud d'arc.

## Paràmetre arc i funcions el·líptiques

La determinació del paràmetre arc de la lemniscata va dur a les integrals el·líptiques, que van ser descobertes durant el segle xviii. A la centúria de 1800, les funcions el·líptiques que intervenen en aquestes integrals van ser estudiades per Carl Friedrich Gauss (no van ser publicades fins molts anys després, però s'hi al·ludia a les notes de la seva obra Disquisitiones Arithmeticae). La base del reticle definit pels parells fonamentals de períodes (parells ordenats de nombres complexos) té una forma molt especial, essent proporcional als enters de Gauss. Per aquesta raó el conjunt de funcions el·líptiques amb el producte complex per l'arrel quadrada de menys u es denomina conjunt lemniscàtic.
# Subembrancament

* Grups taxonòmics
* Domini
* Regne
* Subregne
* Branca
* Infraregne
* Superfílum / Superembrancament / Superdivisió
* Fílum / Embrancament / Divisió
* Subfílum / Subembrancament / Subdivisió
* Infrafílum
* Microfílum
* Nanofílum
* Superclasse
* Classe
* Subclasse
* Infraclasse
* Parvclasse
* Superlegió
* Legió
* Sublegió
* Infralegió
* Supercohort
* Cohort
* Subcohort
* Infracohort
* Magnordre
* Superordre
* Grandordre
* Mirordre
* Ordre
* Subordre
* Infraordre
* Parvordre
* Superfamília
* Grup
* Família
* Subfamília
* Infrafamília
* Supertribu
* Tribu
* Subtribu
* Infratribu
* Gènere
* Secció
* Subsecció
* Sèrie
* Espècie
* Subespècie
* Varietat
* Soca
* Forma Specialis
En biologia, un subembrancament és un tàxon intermedi entre embrancament i superclasse. El tàxon subdivisió, en les plantes i fongs, equival al subembrancament.
No tots els embrancaments estan dividits en subembrancaments. Entre els que sí que ho estan hi ha:
* Arthropoda: dividit en els subembrancaments Trilobitomorpha, Chelicerata, Myriapoda, Hexapoda i Crustacea,
* Branchiopoda: dividit en els subembrancaments Linguiliformea, Craniformea i Rhychonelliformea,
* Chordata: dividit en els subembrancaments Urochordata, Cephalochordata i Vertebrata.
# Lúrio

El Lúrio és un riu de Moçambic. Marca el limit entre província de Cabo Delgado i la província de Nampula (al sud de la primera).
El riu neix a la riba est del llac Chirwa i es dirigeix al nord-est i després a l'est, fins a desaiguar a l'oceà Índic, a la badia de Lúrio, al sud de Pemba, prop de la vila de Mazeze.
El seu afluent principal és el Malema, que se li uneix per la dreta.
# Centre Cívic Palmira Domènech

El Centre Cívic Palmira Domènech és un dels tres centres cívics del Prat de Llobregat, anomenat en referència a l'educadora i activista Palmira Domènech Ayats.
L'espai va obrir el 25 de març de 2019 després d'una inversió de 4 milions d'euros. El programa cultural del centre té com a principals àmbits la gastronomia, l'accés al coneixement, la cultura digital i el cos i el moviment.
L'edifici compta amb planta baixa i tres nivells, amb un total de 3.144 metres quadrats. A la planta baixa hi ha una sala d'actes per un centenar de persones, la primera planta té diverses sales i una terrassa, a la segona hi ha diverses aules, i a la tercera una cuina i diversos espais.

## Referències

* 1 2 3 «El Centre Cívic Palmira és un nou espai obert a la pràctica cultural, la trobada i les relacions de la comunitat». [Consulta: 15 octubre 2023].
* ↑ «El nou Centre Cívic Palmira Domènech del Prat obre les portes dilluns», 21-03-2019. [Consulta: 15 octubre 2023].
* ↑ Notícies, El Far. «El nou Centre Cívic Palmira Domènech obre les portes» (en castellà), 19-03-2019. [Consulta: 15 octubre 2023].
* ↑ Vilapress. «Todo listo para la apertura del nuevo centro cívico del Prat» (en castellà). [Consulta: 15 octubre 2023].
# Acrofòbia

L'acrofòbia (del grec ἄκρος “alt, elevat” i φόβος “por”) a la por irracional i irreprimible a les altures. Igual que unes altres fòbies, l'acrofòbia genera forts nivells d'ansietat en els individus que la presenten, el que indueix una conducta d'evitació de la situació temuda. En aquest cas, les situacions amb una altura notable, com treure el cap per una balconada, trobar-se a la vora d'un precipici o estar en un mirador elevat, són típiques d'aquest tipus de fòbia. El tractament més comú per a aquesta, i en general, per a totes les fòbies, és una teràpia d'"habituació", en la qual el terapeuta ensenya al pacient a utilitzar tècniques de relaxació per a enfrontar les situacions estressants, i ho sotmet gradualment a les situacions on la fòbia es presenta, perquè la por vaja disminuint.
# Nàiade (satèl·lit)

Nàiade, és un satèl·lit de Neptú, també anomenat Neptú III. El seu nom prové de la mitologia grega, concretament, d'una llegenda que tracta sobre uns éssers mítics anomenats Nàiades.

## Descobriment

Aquest petit satèl·lit del gegant gasós, va ser descobert per la sonda espacial Voyager 2, el 18 de setembre de 1989, i se li donà la designació de S/1989 N 6. Com molts altres satèl·lits del vuitè planeta, se li donà la seva designació oficial (l'actual), l'any 1991.

## Característiques

El fred i monòton satèl·lit Nàiade, com tots el satèl·lits de Neptú (excepte Tritó) té una superfície irregular no-esfèrica. Tampoc mostra signes d'activitat geològica. Es creu que es va formar per romanents còsmics d'altres antics (o actuals) satèl·lits de l'últim planeta. Amb un diàmetre de poc més de 65 km, i 51 K de temperatura, li acabarà passant el mateix que molts altres satèl·lits de Neptú: acabarà travessant el límit de Roche, i reduït a restes còsmiques. Però, com Nàiade és el més proper a Neptú, a tan sols una distància aproximada de 48.227 km, serà el pròxim satèl·lit polvoritzat del gegant gasós.

## Referències

* ↑ «NASA FACTS» (en anglès). NASA.
* ↑ «NASA». [Consulta: 5 setembre 2020].
# Eckardt Suhl

Eckardt Suhl (Hamburg, 20 d'abril de 1943) és un jugador d'hoquei sobre herba alemany, ja retirat, que va competir sota bandera de la República Federal Alemanya durant les dècades de 1960 i 1970.
El 1968 va prendre part en els Jocs Olímpics d'Estiu de Ciutat de Mèxic, on fou quart en la competició d'hoquei sobre herba. Quatre anys més tard, als Jocs de Munic, va guanyar la medalla d'or en la mateixa competició. En el seu palmarès també destaca una medalla d'or al Campionat d'Europa de 1970. Entre 1965 i 1972 va disputar 47 partits amb la selecció alemanya.
A nivell de clubs va jugar a l'Uhlenhorster HC Hamburg, amb qui va guanyar el campionat alemany de 1964.

## Referències

* 1 2 3 4 «Olympedia – Eckardt Suhl». [Consulta: 24 febrer 2025].
* ↑ «hockey.de». [Consulta: 24 febrer 2025].
# Charles Edward Pratt

Charles Edward Pratt (Boston, 15 de juliol de 1911 - Vancouver, 24 de febrer de 1996) va ser un remer i arquitecte canadenc.
Nascut a Boston, amb 10 anys es va traslladar a viure a Vancouver, on va estudiar a la Universitat de la Colúmbia Britànica entre 1930 i 1933.
El 1932 va prendre part en els Jocs Olímpics d'Estiu de Los Angeles, on guanyà la medalla de bronze en la competició de doble scull del programa de rem. Formà parella amb Noël de Mille. El 1980 aquest equip va ser inclòs al British Columbia Sports Hall of Fame.
El 1933 es va traslladar a Toronto per estudiar enginyeria a la Universitat de Toronto, però el seu company de classe i futur soci, Robert Berwick, el va convèncer d'estudiar arquitectura, carrera de la qual es va graduar el 1938. El 1939 s'incorporà a l'estudi Sharp and Thompson, del qual n'acabà sent director el 1945, passant a anomenar-se Sharp and Thompson, Berwick and Pratt and Partners, l'estudi d'arquitectura més important de l'oest del Canadà. Va tenir una influència considerable en l'arquitectura de Vancouver, sent un fervent defensor de l'estil Internacional, durant la seva carrera i va romandre actiu fins a la seva mort, en un accident de trànsit el febrer de 1996.

## Bibliografia

* Liscombe, Rhodri, The New Spirit: Modern Architecture in Vancouver, 1938-1963, Canadian Centre for Architecture and Douglas & McIntyre, 1997.

## Referències

* 1 2 3 Kalman, Harold, A History of Canadian Architecture, Vol. 2, Oxford University Press, Toronto, 1994, p. 787
* 1 2 «Olympedia – Ned Pratt». [Consulta: 11 octubre 2024].
* ↑ «1932 VRC Double Sculls». BC Sports Hall of Fame. [Consulta: 13 setembre 2024].
* ↑ Rossiter, Sean, "Vancouver's Towering Talent", The Georgia Straight, January 4, 1996, p. 11.
# Seebüll

Seebüll, en danès Søbøl és un veïnat del municipi de Neukirchen a la Frísia Septentrional al nord de Slesvig-Holstein.
Es troba a quatre quilòmetres al nord-est de Neukirchen i a un quilòmetre de la frontera danesa. És un terp al mig d'un maresme amb unes poques masies i cases dispersades, envoltat d'aigua: l'Schmale (a l'est) i el seu afluent Hülltofter Tief (a l'oest), uns centenars de metres abans el seu aiguabarreig amb el Wiedau, el riu que passa tot just damunt la frontera entre Dinamarca i Alemanya des del 1920.
El pintor i aquarel·lista Emil Nolde (1967-1956) hi va fer construir una casa amb taller, avui transformada en museu. La seva sepultura es troba al jardi del museu.

## Llocs d'interès

* Museu Emil i Ada Nolde

## Enllaços i referències

             A Wikimedia Commons hi ha contingut multimèdia relatiu a: Seebüll
# Jaume Quer Ballester

Jaume Quer Ballester (Reus, 2 de juliol de 1815 - 26 de juliol de 1888) va ser un argenter i polític català, pare de l'escriptor i economista Lluís Quer Cugat.
Membre d'una família benestant reusenca, el seu pare també havia estat argenter i eren propietaris de l'edifici de La Boella, un casal reusenc del segle xviii encara existent. Jaume Quer era considerat un membre important de la societat reusenca, i el 1852 va ser membre d'una Junta de protecció de la Prioral de Sant Pere. Va ser regidor a l'ajuntament de Reus diverses vegades, i el 1857-1858 era tinent d'alcalde en un ajuntament políticament moderat presidit per Felipe de Nassarre, un funcionari aragonès. L'ajuntament, aquell any 1858 havia pres l'acord d'instal·lar a l'antic convent de Sant Francesc un institut de segon ensenyament dirigit pels escolapis. L'antic convent ja s'utilitzava com a escola de gramàtica superior i escola de llatinitat, i hi funcionava un col·legi particular de secundària, a més de les escoles femenines de primeres lletres. Jaume Quer, juntament amb el diputat provincial Pere Bové i l'advocat Felip Font, es van oferir per anar a Madrid i demanar al govern presidit per Leopoldo O'Donnell una autorització per a instal·lar a l'antic convent un institut portat per les Escoles Pies. O'Donnell va donar-ne l'autorització i l'institut es va obrir en la part reconstruïda del convent. L'historiador reusenc Andreu de Bofarull diu que es va realitzar una funció religiosa i literària per inaugurar el nou centre el mateix 1858 i que va ser molt ben acceptat per la població, "a excepció d'alguns mestres privats, que es van oposar en va a la presència dels escolapis".

## Referències

* ↑ Olesti Trilles, Josep. Diccionari biogràfic de reusencs. Reus: l'Ajuntament, 1992, p. 543.
* ↑ Bofarull, Andreu de. Anales históricos de Reus desde su fundación hasta nuestros días. Reus: Imp. de la V. e Hijo de Pedro Sabater, 1866, p. 565.
# Stenotomus chrysops

Stenotomus chrysops, esparrall daurat o sarg de Nord-amèrica és un peix teleosti de la família dels espàrids i de l'ordre dels perciformes.

## Morfologia

Pot arribar als 46 cm de llargària total.

## Distribució geogràfica

Es troba a les costes de l'Atlàntic occidental: des de Nova Escòcia (Canadà) fins a Florida (Estats Units).

## Referències

* ↑ MarineSpecies.org (anglès)
* ↑ UNEP-WCMC Species Database (anglès)
* ↑ The Taxonomicon (anglès)
* 1 2 FishBase (anglès)

## Bibliografia

* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
* Scott, W.B. i M.G. Scott: Atlantic fishes of Canada. Canadian Bulletin of Fisheries and Aquatic Sciences, núm. 219. Any 1988.

## Enllaços externs

* BioLib (anglès)
# Gran Creu

El terme Gran Creu designa la dignitat, la més elevada de certes decoracions militars o civils, sobretot a:
* l'Orde de Sant Carles, (principat de Mònaco).
* l'Orde de Grimaldi (principat de Mònaco).
* l'Orde de Guadalupe (Imperi Mexicà).
* l'Orde de l'Àguila Mexicana (Imperi Mexicà).